Document ID: 31981D0209

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 30ής Μαρτίου 1981
περί αυξήσεως του αριθμού των γενικών εισαγγελέων του Δικαστηρίου
(81/209/Ευρατόμ, ΕΚΑΧ, ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Κοινότητος Άνθρακος και Χάλυβος, και ιδίως το άρθρο 32α,
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 166,
τη συνθήκη περί ιδρύσεως της Ευρωπαϊκής Κοινότητος Ατομικής Ενεργείας, και ιδίως το άρθρο 138,
την αίτηση του Δικαστηρίου για αύξηση του αριθμού των γενικών εισαγγελέων, που περιλαμβάνεται στο υπόμνημά του της 21ης Ιουλίου 1978,
Εκτιμώντας:
ότι ο όγκος των εργασιών του Δικαστηρίου δικαιολογεί την αύξηση του αριθμού των γενικών εισαγγελέων σε πέντε·
ότι πρέπει να προσαρμοσθεί το άρθρο 32α πρώτο εδάφιο της συνθήκης περί ιδρύσεως της Ευρωπαϊκής Κοινότητος Άνθρακος και Χάλυβος, το άρθρο 166 πρώτο εδάφιο της συνθήκης περί ιδρύσεως της Ευρωπαϊκής Οικονομικής Κοινότητος και το άρθρο 138 πρώτο εδάφιο της συνθήκης περί ιδρύσεως της Ευρωπαϊκής Κοινότητος Ατομικής Ενεργείας, ώστε να αυξηθεί ο αριθμός των γενικών εισαγγελέων·
ότι πρέπει να προσαρμοσθεί το άρθρο 32β τρίτο εδάφιο της συνθήκης περί ιδρύσεως της Ευρωπαϊκής Κοινότητος Άνθρακος και Χάλυβος, το άρθρο 167 τρίτο εδάφιο της συνθήκης περί ιδρύσεως της Ευρωπαϊκής Οικονομικής Κοινότητος και το άρθρο 139 τρίτο εδάφιο της συνθήκης περί ιδρύσεως της Ευρωπαϊκής Κοινότητος Ατομικής Ενεργείας, ώστε η μερική ανανέωση να αφορά εκ περιτροπής δύο και τρείς γενικούς εισαγγελείς·
ότι, για να εξασφαλσιθεί η λειτουργία του προβλεπομένου συστήματος ανανεώσεως, πρέπει να παραταθεί ως τις 6 Οκτωβρίου 1985 η ημερομηνία κατά την οποία θα λήξει η θητεία του γενικού εισαγγελέα που θα διορισθεί για να καταλάβει, για πρώτη φορά, τη θέση που δημιουργείται με την παρούσα απόφαση,
ΑΠΟΦΑΣΙΖΕΙ:
Άρθρο 1
Το άρθρο 32α πρώτο εδάφιο της συνθήκης περί ιδρύσεως της Ευρωπαϊκής Κοινότητος Άνθρακος και Χάλυβος, το άρθρο 166 πρώτο εδάφιο της συνθήκης περί ιδρύσεως της Ευρωπαϊκής Οικονομικής Κοινότητος και το άρθρο 138 πρώτο εδάφιο της συνθήκης περί ιδρύσεως της Ευρωπαϊκής Κοινότητος Ατομικής Ενεργείας, αντικαθίστανται από το ακόλουθο κείμενο:
«Το Δικαστήριο επικουρείται από πέντε γενικούς εισαγγελείς.»
Άρθρο 2
Το άρθρο 32β τρίτο εδάφιο της συνθήκης περί ιδρύσεως της Ευρωπαϊκής Κοινότητος Άνθρακος και Χάλυβος, το άρθρο 167 τρίτο εδάφιο της συνθήκης περί ιδρύσεως της Ευρωπαϊκής Οικονομικής Κοινότητος και το άρθρο 139 τρίτο εδάφιο της συνθήκης περί ιδρύσεως της Ευρωπαϊκής Κοινότητος Ατομικής Ενεργείας, αντικαθίστανται από το ακόλουθο κείμενο:
«Κάθε τρία έτη γίνεται μερική ανανέωση των γενικών εισαγγελέων. Αφορά εκ περιτροπής δύο και τρείς γενικούς εισαγγελείς.»
Άρθρο 3
Η θητεία του γενικού εισαγγελέα που θα καταλάβει για πρώτη φορά τη θέση που δημιουργείται με την παρούσα απόφαση, λήγει στις 6 Οκτωβρίου 1985.
Έγινε στις Βρυξέλλες, στις 30 Μαρτίου 1981.

Labels: 15